暮春之月謁廬守陳元輿待制作
作者：郭祥正
朝代：宋

paragraphs: 百年憫秋霜，念念流運歇。
一昨辭周行，于今鬢垂雪。
幽獨誰爲扶，寸心徒自折。
翻然駕柴車，賓閎重款謁。
與公論襟期，及此陽春月。
英英欄中花，滋露正妍發。
濁濁瓮中醪，浮醅想芬冽。
朝廷用直道，郡邑罕所闕。
嬿婉我之友，皎若環與玦。
良辰不同樂，衰暮空惜别。